Sterling Morrison

Holmes Sterling Morrison (28. elokuuta 1942 East Meadow, Long Island – 30. elokuuta 1995 Poughkeepsie, New York) oli yhdysvaltalainen muusikko. Hän oli The Velvet Underground -yhtyeen kitaristi ja yksi perustajajäsenistä. 

Morrison soitti The Velvet Undergroundissa neljän albumin verran, kunnes jätti riidoista katkerana yhtyeen vuonna 1971. Pian tämän jälkeen hän vetäytyi pitkäksi aikaa musiikkimaailmasta, kunnes palasi lyhyeksi aikaa The Velvet Undergroundiin yhtyeen comeback-kiertueille 1990-luvun alussa. 

Sterling Morrison on ainoa The Velvet Underground -yhtyeen jäsenistä, joka ei koskaan julkaissut soolomateriaalia omalla nimellään. 

Morrison kuoli non-Hodgkinin lymfoomaan 53-vuotiaana vuonna 1995.

 Ura 
Morrison tapasi Lou Reedin alun perin 1960-luvun alussa Syracusen yliopistossa, missä he soittivat ensimmäisen kerran yhdessä. He törmäsivät toisiinsa uudelleen Manhattanin metrossa alkuvuodesta 1965, ja Reed sekä John Cale pyysivät häntä liittymään uuteen rock-yhtyeeseensä The Velvet Undergroundiin.

Kolmikko harjoitteli koko vuoden 1965 ajan — toisinaan mukana oli rumpali Angus MacLise. Loppuvuodesta 1965 Maureen Tucker korvasi MacLisen rumpalina. Pian tämän jälkeen kuvataiteilija Andy Warhol näki yhtyeen esiintymässä ja ryhtyi sen manageriksi. Pian tämän jälkeen Nico liittyi yhtyeeseen.

 Sterling Morrison kitaristina 
pienoiskuva|Velvet Underground. Vasemmalta oikealle: Lou Reed, Sterling Morrison, John Cale ja Maureen Tucker.
Velvet Undergroundin levyillä kitarat eivät jakautuneet selkeästi soolo- ja komppiosuuksiin, vaikka Reed soitti todennäköisesti useammin kiihkeimmät soolot kuin Morrison. Yleisesti ottaen Morrisonin soitto oli puhtaampaa, bluesvaikutteisempaa ja suoraviivaisempaa kuin Reedin, joka oli taipuvaisempi meluisiin improvisaatioihin. 

Peel Slowly and See -kokoelman kansitekstissä Lou Reed kertoi toimittaja David Frickelle: ”Joskus ajattelen, että hänen soittonsa on hyvin nimensä mukaista – sterling. Siinä on syvyyttä. Ja samalla siinä on sulokkuutta ja eleganssia, jopa nopeissa säveljuoksuissa. Voisit soittaa minulle sata kitaraa, ja tunnistaisin Sterlingin.” vasen|pienoiskuva|267x267px|Sterling Morrison soittamassa Saksassa Augsburgissa vuonna 1992.

Morrison on merkitty yhdeksi säveltäjäksi joihinkin The Velvet Undergroundin kappaleisiin, kuten ”European Son”, ”Here She Comes Now”, ”Guess I'm Falling in Love”, ”The Gift”, ”Sister Ray”, ”Hey Mr. Rain”, ”Foggy Notion” ja ”Ride into the Sun.” Morrisonin mielestä moni kappale, jota hän oli säveltämässä, on merkitty yksin Lou Reedin tekemäksi. Morrison sävelsi myös yhdessä Reedin kanssa kappaleen ”Chelsea Girls”, joka löytyy Nicon esikoisalbumilta. Morrison myös säesti Nicon sooloesiintymisiä klubeilla vuoden 1967 tienoilla.

 The Velvet Undergroundin jälkeen 
Kun Velvet Undergroundin kokoonpano alkoi hajota vuonna 1970, Morrison oli jossain määrin ulkopuolinen — hän opiskeli tutkintoaan New York City Collegessa. Noin kuukausi Lou Reedin lähdön jälkeen elokuussa 1970 Reed yritti saada Morrisonin mukaan uuteen bändiprojektiin, mutta Morrison kieltäytyi —  Hän jätti The Velvet Underground -yhtyeen lopullisesti vuonna 1971, ryhtyi englanninopettajaksi Texasin yliopistossa Austinissa ja työskenteli myöhemmin hinaajakapteenina.

Morrison palasi The Velvet Undergroundin riveihin 1990-luvun alun Euroopan reunion-kiertueelle (josta julkaistiin myös livealbumi) ja soitti myös vierailevana kitaristina Luna-yhtyeen toisella albumilla. Hän sairastui vakavasti 1990-luvun puolivälissä ja kuoli elokuussa 1995.

 Lähteet 

Luokka:Yhdysvaltalaiset kitaristit
Luokka:Yhdysvaltalaiset basistit
Luokka:Vuonna 1942 syntyneet
Luokka:Vuonna 1995 kuolleet